- Luka
- <
- 1
- >

Luka
1
Lukau au haoka Teovilasiho hisaliale
1 Teovilasi, di haoka, ata moagaeau hovedevei Iesu no vigomo vaveve dua vale ke hisalialu. 2 Subuta Iesu esemuiau ata degomolehi Iesu vaveve elehai ata kebia namigevege abu ke hisalialu. 3 Ige data isiviale deiada ko hisaliai aho hanavoi. Au ivi balugate. Katealemo di Iesu deiadae umuka ke bahata neniai kaovai hisaliai aho hanavoma. 4 Iale au ko dodavei bae ihuve bahata ata degomoleau a haivuale ke bahata hilokanela.
Ata babatisogevemale Dioni keu uveve deiada
5 Vani mole subuta Elodi keu Diudia vata kemo kosive baluga holisege Diue dubu nalimale ata mole Sekalaia keu ua. Abaisa keu subuta Diue dubu nalimale ata baluga. Ige Sekalaia keu lovive ivi vanu. Mahinave ivilike Elisabeti. Keate ke valadae ivilike Eloni. 6 Malaha keu abu mahinati Dilava nimo inutolotoloai uime Kosive menaka ke bahata evisi valu. 7 Isito keateve keu esesia. Ilage abu abu ebia holilu.
8 Vani mole Sekalaiau dubue loviveve vaniu lohoge au tiale dubue Dilava hoesehavoma. 9 Diue dubu nalimale atae vaveve keu koseanu. Vani igaegae abuna ata igae ebagevage kena deholo hagote mai tiniege dubue uvue batabata golomo ehosivai mahogei. Abu vani kela Sekalaia ebagevage au Kosive dubue uvue tinu. 10 Tialeu dubue uvue deholo hagote mahosege ata moagaeau heie guligulilahama. 11 Guligulilahasege anelu moleu Sekalaiae lohoale deholo mahomale batabatae ada inuteveatae laminu. 12 Ige Sekalaiau ke elehai vabuage uvuveu kibikibiai ua. 13 Ige anelu keu namihai loui avoe, “Sekalaia, vabu halenela. Dilavau a imiliale ke eviale a mahinana bae ese mai. Ese keu uge ivihai loui kosea, ‘Dioni.’ 14 Vani kela lana bae vahaehoave. Ese keu uge ata moagaeabuna bae vahaeholahai. 15 Kosealemo kena bae Dilava nimo kosive baluga holisi. Au bae e toela bahata ke ilivebene. Au uale vani kela Munana Tumutena bae uvuvemo holomage auna negoai. 16 Kena bae Iselala ata moaga malevege abuna tota abu Kosive Dilava ehovai tai. 17 Kena beloveta Ilaidia vaveve ke nahate vai negoai vuvuneai. Ige hotove kemo eseabuna abu mamuvuhi tota bevuai igaetoai. Kena bae hoto eviholimale ata kebia haivege abuna bae lulele ata holisi vaveve inutolotolote vai. Auna vasohuta tai ata haivege abuna abu vaveve hoesegevege Kosivena lohoi.”
18 Ige Sekalaiau anelu ke namihai loui avoe, “Kateige dana oleve kateai. Dau koli holige di mahinata mabata holinu.” 19 Ige anelu keu loui avoe, “Dau di ivilike Geibiliolo. Dau Dilava vudimo umale Dilavau di namihaike vage di hotoe dua ko loui a namihama. 20 Vani mole di hoto louale kena bae velemai. Isito a di hoto eviholinu. Katealemo a bae hotoalivebene. Ana bae uvute nahate valive di louale vani keu lohoge bae hotoanela.”
21 Sekalaiau dubue uvue usege ataeau heie hemei uma. Isi loui avoe, “E, Sekalaia keu tiale dubue uvue osioime solekai lohoholinu.” 22 Kateai lousege Sekalaiau heie lohoniale abuhi hotoholige abu huhuige keu dubue uvue tiale vaveve nimolete elehanu. Katealemoike au uvute holisime ada unahata deiada loui haivema.
23 Iniale Sekalaia dubue loviu uoholige au halei oe tinu. 24 Vani degomoleau uoholisege mahinaveu tobuaime oai tiholisito bata ada mole ke uvumo o unahamo ua. 25 Isi loui avoe, “Vagana moaga di eseholiale kemo Dilavau di tedahonu. Iale ataeau di elehage di eseholiale mati kena uoholisi.”
Iesu uveve deiada
26 Ke iae bata igae uoholisege Dilavau anelu nehe Geibiliolo hanavoge keu Galili vatae tialeu o mole Nasaletae velemanu. 27 O keve velemage ma mole Meli keu ua. Ma ke abu Diosebaho kokovalu. Dioseba keu Deividi valadamo lohonu. 28 Ige anelu keu lohoale avuho loui avoe, “Ana duave. Kosiveu aiti ui a hoesehavoge au nivemo duave.” 29 Kateige Meliu hoto ke evisi vikobaluganu. Isi huhuai avoe, “Hoto oleteike ko.” 30 Ige anelu keu avuho loui avoe, “Vabu hale. Dilavau a eahalenu. 31 Ialemo ana bae eseane. Ese keu uge ivihai loui kosea, ‘Iesu.’ 32 Kena uniege kosi baluga holige Dilava ehue umale kena bae loui kosea, ‘Keu di moike.’ Dilavana ebagemage auna vatae kosive holisi au haoka Deividiu ugulamomale telonamo ugulamoi. 33 Iale auna bae vani baita Diekobo valada kebia nalievegei. Isi kateige vuvuneveu bae ata kebiamo uoholilivebene.”
34 Aneluu hoto kateale louge Meliu namihai loui avoe, “Dau koliaholinu. Iale dana oleve kateai eseai.” 35 Ige aneluu avuho loui avoe, “Munana Tumutena aemo dobai lohoge Dilava vuvune kena a bamuge ana ese ke manela. Katealemo Dilavana au mo ke ivihai kosea, ‘Di mo tumuteike.’ 36 Ana a neina mole Elisabeti ke hilokanu. Ataeau loui avoe, ‘Keu eseholisito mabata holisi ua.’ Hoto kateale louito keu tobuta uale aike bata ada mole isi igae uoholinu. 37 Dolodolo halenela. Dilava kemo onobeu bae anekialivebene.”
38 Kateige Meliu loui avoe, “Dau Kosive esemu daliko. A hoto bahata louale kena daemo lohoge keu duave.” Kateai louge aneluu halei tinu.
Meliu Elisabetie deiai tinu.
39 Vani kemo Meliu solekai au kunai bevuai malei tanae o moleve Diudia vatae tinu. 40 Isime Sekalaia oe tiale mahinave Elisabeti namihai loui avoe, “Ana duave.” 41 Ige Elisabetiu hoto ke evige unive uvue eseveu kibianu. Ige Dilava Munanae Tumuu avuemo lohoaleu mai vuvunetinu. 42 Ige Elisabetiu tovuai avuho loui avoe, “Dilavau a ebagemage a keate bahatae vigomo keate baluga. Iale ese kena uge Dilavana ebagemai hoesehavoi. 43 A keu di Kosive neina. Iale a dae deiai lohoale kou duave baua. 44 Di a hoto louale ke evisege di ese unita uale keu kibiai vahaehoanu. 45 Iale vahaeho baluga. A hilokage Dilavau aho hoto louale kena seleve holisi.”
Meliu vahaehoale deiada
46 Kateige Meliu avoe,
“Di di uvumo vahaehoai di Kosive hoesehavoma.
47 Dilavau di tedahomale kemo di vahaeho baluganu.
48 Dau Dilava nimo iviholinu.
Isito keu di huhuanu.
Nova komo ata bahataeabuna loui kosea,
‘Dilavau keate ke hoesehavonu.’
49 Kosealemo Kosive ivi balugate keu dahoe vaveve baluga vanu.
Ivive keu tumute.
50 Katealemo oleuoleu Dilava vabuhavoge uvuvena abuemo ui.
Ige auna vani bahata kebiata eseabeta tedaevegei.
51 Ige adave keu vaveve negote vanu.
Isime auna oleuoleu abu ebika tabagevaho huhuimale kebia huhuihuhui bahata malei evihai.
52 Keu vatae kosive baluga kebia tatolemagevenu.
Isito au ata uvevete kebia tabagevenu.
53 Keu lovie dua ata vaete kebia ovege uniabeu hanilahalu.
Isito ata kunaite kebia iovege abu ada unahala tilu.
54 Dilavau au ata Iselala tedaevenu.
Au kebia haleveholisito kebiaho uvuale kemo au tedaevenu.
55 Kosealemo Dilavau subuta nahie buluveho lounu.
Isi Ebalahamuho loui avoe,
‘A valada isi a ese kebia dana vani bahata huhuevei hoesegevegei.’ ”
56 Meliu hoto kateale louime Elisabeti oe uale bata abuita igaetaeau uoholisege au halei au oe tinu.
Dioni uale deiada
57 Vani mole Elisabeti eseu uveve vaniu lohoge moveu ua. 58 Moveu uge valadaeabeau isi haokuvuiabeau ke evisi vahaeho balugalu. Abu hilokage Dilavaike keate ke huhuaime ese ke mai ominu.
59 Bula igaeu uoholige haokuvuiabeau lohoale mo ke hoesehavoi vudive vate etulei isiviale ataeau kemo hilokage keu Ebalahamu valadae ese. Kebia vaveveu kateanu. Vateve etulege uoholige abu isiviai mamave Sekalaia ivita ivihai. 60 Isito neinaveu loui avoe, “Kate halevave. Iviveike Dioni.” 61 Kateai louge abu keate keho loui avoe, “Au a valada kemo ivi katealebeu uoholinu.” 62 Isi kateaime abu ada unahata deiada mamave haivuma. Isiviale mamaveu ivi oleteale mo ke ivihai. 63 Kateige au adamo beba mai omiveve tovetove vanu. Ige abu beba mai omige au hisaliai avoe, “Iviveike Dioni.” Kateige abu ke elehai viko balugalu. 64 Kateisege solekavesite Dilavau Sekalaia ai alavoge au hotoai Dilava hoesehavonu. 65 Ige haokuvuiabeau ke elehai vabu balugalu. Ige ataeau Diudia tanae uale keau bahata hoto ke evilu. 66 Ige ata bahataeau ke evisi huhulahai avoe, “Ese kena bae vadeai.” Isime abu hilokage Kosive adae vuvuneu ese kemo ua.
Sekalaiau au mo Dioni vaveve lounu.
67 Dioni mama Sekalaia keu Dilava hoesehavosege Munana Tumuteu uvuvemo holomage au gabie velemaveve hoto lounu. 68 Isi loui avoe,
“Nahi nahie Kosive hoesehavoi.
Keu Iselala ata nahie lohoale isiviai nahie vatetumumo nahie tedaevei malevei.
69 Kosealemo keu nova au esemu Deividi valadamo nahie toelamo nahie maleveveve ata negote ebagemanu.
70 Subuta mole Dilavau hoto kateale loui au beloveta tumute kebia namigevenu.
71 Au louale auna nahie aiogevemale ata kebia isi nahiho itumulahamale ata kebia adamo nahie tedaevei.
72 Au subuta nahie buluveho loui mamoale ke auna huhuai nahiho uvuai nahie tedaevei.
73 Ke nahate au subuta nahie buluve Ebalahamu keho hoto tumute lounu.
74 Au hoto tumute louale kemo auna nahie aiogevemale kebia adamo nahie tedaevei.
Auna nahie tedaevege nahiabuna vabuholisito lovive vai.
75 Isime ata tumute holisi vani bahata Kosive nimo vaveve inutolotolote vagei.
Dilavau hoto loualeu kemo kateai ua.
76 Iale di mo, ataeabuna ahoe loui kosea,
‘Dilavau ehue umale ke beloveta alike.’
Iale ana vasohuta tai Kosive humaha elulumasege auna bae lohoi.
77 Ana bae Kosiveu toelamo au ata maleveve hoto louge abuna bae abu vaveve toela halevege Dilavana kebia toela ulihai.
78 Kosealemo nahie Dilava keu uvue Dilava.
Keu nahiho uvuai nahie tedaevema.
Iale vau alamoale ke nahate Kosive atagana nahiemo halui.
79 Nahiemo haluge oleuoleu vavie vaveve vamale kemo haluviho vasege Kosivena kebia holoevege abuna uveve duae humahala tai.”
Sekalaia hotou kemo kateai ua. 80 Igeto moveu balugai kosi holisege uvuveu negoige au o halei botoe tialeu ataeau uvesite keve ua. Keve uniale vani moleu lohoge au lohoaleu Iselala ata haivenu.

- Luka
- <
- 1
- >

© 1981 Wycliffe Bible Translators, Inc.